  Туспуктэм: vk.com (Литературный институт имени А. М. Горького) Майя Бывальцева Удмурт (удмурт кылэз тодӥсь) пиналъёслэн Москваысь А. М. Горький нимо литература институтэ пырыны луонлыксы вань. Вуоно дышетскон аре чеберлыко литератураез берыктон ӧре вить адямиез кутозы. Со сярысь ивортодэтъя «Удмуртия» агентстволы институтысь чеберлыко литератураез берыктонъя кафедраысь доцент, кылосбур тодосъя кандидат Вера Пантелеева ивортӥз. « Со бюджет чотын дышетскон луоз, дунтэк. Отчы мон дась кутыны школаез йылпумъям пиналъёсты но, колледжъёсты, вузъёсты йылпумъям пиналъёсты но. Яке кинлэн потэ кыкетӥ вылӥ образование басьтэмез. Литературной институтын кыкетӥ вылӥ образование дунтэк » Вера Пантелеева, А. М. Горький нимо литература институтысь чеберлыко литератураез берыктонъя кафедраысь доцент Удмурт кылэз тыро-пыдо тодӥсьтэм муртлэн тодонлыксэ муромытыны луонлыкез вань. Вера Пантелеевалэн кылъёсызъя, институтын удмурт кылэз ньыль ар дышето, нырысетӥ но кыкетӥ курсъёсын арняяз 8 час. Ачиз со студентъёсын удмурт кылъя, удмурт литературая, шаертодонъя занятиосты нуэ, озьы ик берыктон ужъя семинарез. « Кинлэн ке вань ке мылкыдыз Москваын дышетскыны берыктон ужлы, оглом басьтыны фундаментальной академической филологической образование, кызьы шуиськомы, мон сыӵе адямиосты туж витьысал. <…> Литературной институтлэн вань туж умой общежитиез, отын котькуд комнатаын кык адями улэ » Вера Пантелеева, А. М. Горький нимо литература институтысь чеберлыко литератураез берыктонъя кафедраысь доцент Дышетскисьёсты быръён вылысь Литература институт но Удмуртиысь йӧскалык лыдӟиськонни вожвылъяськон ялӥзы. Ужъёсты 1-тӥ южтолэзёзь кутозы шуыса ялэмын ке вал, со дыр кузятэмын луыны быгатоз, шуиз Вера Пантелеева. Вожвылъяськонлэн куронъёсыныз Йӧскалык лыдӟетъюртлэн сайтаз тодматскыны луоз, нош дышетскон пумысен юанъёсын Вера Пантелеевалэн «ВКонтакте» мерлыко вотэсысь бамаз гожтыны луэ. Ватсалом, нырысетӥ вить дышетскисьёс туэ дипломъёс басьтозы ни.  Тегъёс: Удмуртия Дышетон Литература Москва  